b"\n_START_ARTICLE_\nMihai Gavril\xc4\x83\n_START_SECTION_\nBiografie\n_START_PARAGRAPH_\nMihai Gavril\xc4\x83 s-a n\xc4\x83scut la 10 octombrie 1929, la Cluj, ca fiu al doctorului Ion Gavril\xc4\x83 \xc8\x99i al so\xc8\x9biei sale Florica (n. Vi\xc8\x99oiu), ambii profesori (de medicin\xc4\x83, respectiv englez\xc4\x83) la Universitatea de Medicin\xc4\x83 din Cluj. A \xc3\xaenceput studiile liceale la Liceul \xe2\x80\x9eGheorghe Laz\xc4\x83r\xe2\x80\x9d din Sibiu, termin\xc3\xa2ndu-le la Seminarul Pedagogic Universitar al Universit\xc4\x83\xc8\x9bii din Cluj._NEWLINE_\xc3\x8en 1948 s-a \xc3\xaenscris la Facultatea de Matematic\xc4\x83 \xc8\x99i Fizic\xc4\x83 a Universit\xc4\x83\xc8\x9bii din Bucure\xc8\x99ti, absolvind \xc3\xaen 1953 sec\xc8\x9bia de fizic\xc4\x83, specialitatea radiotehnic\xc4\x83. Student fiind, a fost \xc3\xaencadrat ca asistent de cercetare la laboratorul de optic\xc4\x83 al profesorului Eugen B\xc4\x83d\xc4\x83r\xc4\x83u (1951\xe2\x80\x931953). \xc3\x8en 1953 a fost admis aspirant cu frecven\xc8\x9b\xc4\x83 la Universitatea din Bucure\xc8\x99ti, sub \xc3\xaendrumarea profesorului \xc8\x98erban \xc8\x9ai\xc8\x9beica. \xc8\x98i-a sus\xc8\x9binut \xc3\xaen 1958 teza de doctorat cu titlul Teoria efectului fotoelectric relativist, care va deveni primul articol din Rom\xc3\xa2nia publicat in extenso \xc3\xaen Physical Review._NEWLINE_Numit lector (1956) la Catedra de termodinamic\xc4\x83, fizic\xc4\x83 statistic\xc4\x83 \xc8\x99i mecanic\xc4\x83 cuantic\xc4\x83 a Universit\xc4\x83\xc8\x9bii din Bucure\xc8\x99ti, a devenit conferen\xc8\x9biar (1962) \xc8\x99i apoi profesor (1968). \xc8\x98i-a desf\xc4\x83\xc8\x99urat activitatea \xc8\x99tiin\xc8\x9bific\xc4\x83 la catedr\xc4\x83, antren\xc3\xa2nd \xc3\xaen proiectele ini\xc8\x9biate de el pe colegii mai tineri, precum \xc8\x99i \xc3\xaen cadrul unor vizite \xc8\x99i stagii efectuate la centre \xc8\x99tiin\xc8\x9bifice de prestigiu: Joint Institute for Nuclear Research, JINR (Dubna); Joint Institute for Laboratory Astrophysics, JILA (Boulder, Colorado); International Centre for Theoretical Physics, ICTP (Trieste); University of Pittsburgh, Pitt (Pittsburgh, Pennsylvania). \xc3\x8en 1974 a fost ales membru corespondent al Academiei Rom\xc3\xa2ne._NEWLINE_Sporirea \xc3\xaendoctrin\xc4\x83rii comuniste \xc8\x99i discriminarea politic\xc4\x83 \xc3\xaen Universitatea din Bucure\xc8\x99ti l-au determinat pe Mihai Gavril\xc4\x83, care nu era membru al Partidului Comunist \xc8\x99i refuzase orice \xc3\xaenregimentare politic\xc4\x83, s\xc4\x83 p\xc4\x83r\xc4\x83seasc\xc4\x83 \xc8\x9bara \xc3\xaen toamna anului 1974. \xc3\x8en perioada de tranzi\xc8\x9bie care a urmat a fost profesor invitat la Norwegian University of Science and Technology, NTNU (Trondheim) \xc8\x99i Royal Institute of Technology, KTH (Stockholm). \xc3\x8en 1975 s-a stabilit la FOM Institute for Atomic and Molecular Physics, AMOLF (Amsterdam), unde a devenit liderul unui grup de teorie, lucr\xc3\xa2nd f\xc4\x83r\xc4\x83 \xc3\xaentrerupere p\xc3\xa2n\xc4\x83 \xc3\xaen 1992 iar dup\xc4\x83 aceea intermitent. \xc3\x8en 1992 a devenit senior scientist la Institute of Theoretical Atomic, Molecular and Optical Physics (ITAMP) de la Harvard\xe2\x80\x93Smithsonian Center for Astrophysics, CfA (Cambridge, Massachusetts)._NEWLINE_\xc8\x98i-a rev\xc4\x83zut \xc8\x9bara \xc3\xaen 1990, dup\xc4\x83 pr\xc4\x83bu\xc8\x99irea dictaturii comuniste. \xc3\x8en anii care au urmat a revenit frecvent \xc3\xaen Rom\xc3\xa2nia, contribuind la rea\xc8\x99ezarea \xc8\x99i dezvoltarea fizicii rom\xc3\xa2ne\xc8\x99ti. A reluat colabor\xc4\x83ri \xc3\xaentrerupte cu fizicieni rom\xc3\xa2ni \xc8\x99i a ini\xc8\x9biat noi colabor\xc4\x83ri, concretizate \xc3\xaen publica\xc8\x9bii de succes \xc8\x99i teze de doctorat. A \xc8\x9binut prelegeri cu un larg auditoriu, a participat la conferin\xc8\x9be na\xc8\x9bionale \xc8\x99i interna\xc8\x9bionale, a sprijinit tineri fizicieni cu aptitudini de cercet\xc4\x83tor s\xc4\x83 ob\xc8\x9bin\xc4\x83 burse \xc3\xaen Olanda \xc8\x99i SUA.\n_START_SECTION_\nActivitate didactic\xc4\x83\n_START_PARAGRAPH_\nA predat timp de doi ani (1956\xe2\x80\x931958) cursul general de Teoria radia\xc8\x9biei termice, mecanic\xc4\x83 statistic\xc4\x83 \xc8\x99i teorie cinetic\xc4\x83._NEWLINE_Numele s\xc4\x83u r\xc4\x83m\xc3\xa2ne legat de cursul general de Mecanic\xc4\x83 cuantic\xc4\x83, de dou\xc4\x83 semestre, pe care l-a predat practic tuturor seriilor de studen\xc8\x9bi fizicieni \xc3\xaen intervalul 1957\xe2\x80\x931974. Cursul dezvolta teoria ondulatorie a lui Schr\xc3\xb6dinger, apoi exploata baza axiomatic\xc4\x83 a mecanicii cuantice pentru a expune metodele ei generale; principiile fundamentale ale teoriei erau ilustrate prin exemple utile pentru capitole de fizic\xc4\x83 cuantic\xc4\x83 ulterioare. Predat riguros \xc8\x99i atractiv \xc3\xaen acela\xc8\x99i timp, cursul sublinia natura probabilist\xc4\x83 a legilor fizicii la scar\xc4\x83 atomic\xc4\x83, o idee pe care \xc8\x99coala \xc8\x9ai\xc8\x9beica a sus\xc8\x9binut-o consecvent. Exerci\xc8\x9biile de seminar consolidau cuno\xc8\x99tin\xc8\x9bele de matematic\xc4\x83 ale studen\xc8\x9bilor \xc8\x99i stimulau capacitatea lor de a rezolva probleme \xc3\xaen mod independent. Examenul final era foarte exigent._NEWLINE_\xc3\x8en anii '60, a depus eforturi pentru dezvoltarea sec\xc8\x9biei de specializare \xc3\xaen fizic\xc4\x83 teoretic\xc4\x83. Cursul s\xc4\x83u de dou\xc4\x83 semestre, de nivel avansat, despre Reprezent\xc4\x83rile grupurilor \xc8\x99i aplica\xc8\x9biile lor \xc3\xaen fizic\xc4\x83 (1962\xe2\x80\x931972) trata am\xc4\x83nun\xc8\x9bit grupul rota\xc8\x9biilor \xc8\x99i grupul Lorentz, grupurile SU(2) \xc8\x99i SU(3). Sunt de amintit \xc8\x99i elegantele lec\xc8\x9bii de Teorie cuantic\xc4\x83 avansat\xc4\x83 (1971\xe2\x80\x931973).\n_START_SECTION_\nTranzi\xc8\x9bii radiative atomice din p\xc4\x83turile interioare\n_START_PARAGRAPH_\nCercet\xc4\x83rile asupra efectului fotoelectric relativist din p\xc4\x83turile electronice interioare ale atomilor, ini\xc8\x9biate odat\xc4\x83 cu teza de doctorat (1958), au fost completate ulterior (1977) prin calculul corec\xc8\x9biilor radiative._NEWLINE_Cercet\xc4\x83rile asupra proceselor atomice cu doi fotoni au \xc3\xaenceput cu evaluarea nerelativist\xc4\x83, \xc3\xaen aproxima\xc8\x9bia dipolar\xc4\x83 electric\xc4\x83, a amplitudinii de \xc3\xaempr\xc4\x83\xc8\x99tiere elastic\xc4\x83 a fotonilor de atomul de hidrogen \xc3\xaen starea fundamental\xc4\x83. Calculul nerelativist a fost extins pentru a include retardarea, conduc\xc3\xa2nd la descrierea nerelativist\xc4\x83 complet\xc4\x83 a \xc3\xaempr\xc4\x83\xc8\x99tierii Compton de un electron atomic din p\xc4\x83tura K. Aproxima\xc8\x9bia dipolar\xc4\x83 a fost apoi folosit\xc4\x83 \xc3\xaen studiul \xc3\xaempr\xc4\x83\xc8\x99tierii Compton din p\xc4\x83tura L. Rezultatele acestor lucr\xc4\x83ri (printre care confirmarea existen\xc8\x9bei unei divergen\xc8\x9be infraro\xc8\x99ii, prev\xc4\x83zut\xc4\x83 de electrodinamica cuantic\xc4\x83, \xc8\x99i punerea \xc3\xaen eviden\xc8\x9b\xc4\x83 a unei rezonan\xc8\x9be \xc3\xaen spectrul fotonului \xc3\xaempr\xc4\x83\xc8\x99tiat) au generat un interes teoretic \xc8\x99i experimental considerabil. Studiul \xc3\xaempr\xc4\x83\xc8\x99tierilor relativiste Rayleigh \xc8\x99i Compton din p\xc4\x83tura K \xc3\xaen limita energiilor mari ale fotonului incident a prilejuit \xc8\x99i discutarea conexiunilor cu efectul fotoelectric (teorema optic\xc4\x83 \xc8\x99i corec\xc8\x9biile radiative).\n_START_SECTION_\nInterac\xc8\x9biuni laser-atom\n_START_PARAGRAPH_\nAcest domeniu a fost abordat (1976) \xc3\xaen leg\xc4\x83tur\xc4\x83 cu experimentele efectuate la AMOLF de grupul Marnix van der Wiel; ini\xc8\x9bial, interesul s-a \xc3\xaendreptat c\xc4\x83tre tranzi\xc8\x9biile multifotonice tratate prin metode perturbative. Odat\xc4\x83 cu posibilitatea realiz\xc4\x83rii experimentale a unor intensit\xc4\x83\xc8\x9bi laser extrem de \xc3\xaenalte, Gavril\xc4\x83 \xc8\x99i colaboratorii au trecut la metode neperturbative (1984), bazate pe a\xc8\x99a-numita High-Intensity High-Frequency Floquet Theory (HI-HFFT). Aplicarea acestor metode, la intensit\xc4\x83\xc8\x9bi arbitrare dar pentru frecven\xc8\x9be laser mai \xc3\xaenalte dec\xc3\xa2t frecven\xc8\x9bele tipice de legare a electronului \xc3\xaen atomi, a dus la descoperirea unor efecte nea\xc8\x99teptate. \xc3\x8entr-un c\xc3\xa2mp cu polarizare liniar\xc4\x83, atomul de hidrogen prezint\xc4\x83 fenomenul de dihotomie atomic\xc4\x83: distribu\xc8\x9bia de sarcin\xc4\x83 electric\xc4\x83, sferic simetric\xc4\x83 \xc3\xaen starea fundamental\xc4\x83 neperturbat\xc4\x83, se scindeaz\xc4\x83 \xc3\xaen doi lobi de sarcin\xc4\x83 separa\xc8\x9bi atunci c\xc3\xa2nd ea oscileaz\xc4\x83 antrenat\xc4\x83 de c\xc3\xa2mpul laser. \xc3\x8entr-un c\xc3\xa2mp cu polarizare circular\xc4\x83, distribu\xc8\x9bia de sarcin\xc4\x83 ia forma unui tor cu axa de simetrie orientat\xc4\x83 dup\xc4\x83 vectorul de propagare \xc8\x99i trec\xc3\xa2nd prin centrul atomului neperturbat. Pentru atomii cu doi electroni, ca H\xe2\x80\x93, se prevede o distorsiune puternic\xc4\x83 \xc8\x99i apari\xc8\x9bia unor noi st\xc4\x83ri legate, induse de c\xc3\xa2mpul laser, a\xc8\x99a-numitele light-induced excited states. \xc3\x8en prezen\xc8\x9ba c\xc3\xa2mpului laser apar fenomene exotice (a c\xc4\x83ror existen\xc8\x9b\xc4\x83 este imposibil\xc4\x83 \xc3\xaen absen\xc8\x9ba c\xc3\xa2mpului): un proton poate lega mai mult de doi electroni, cre\xc3\xa2ndu-se ioni negativi de hidrogen cu sarcin\xc4\x83 multipl\xc4\x83, relativ stabili. Sunt de a\xc8\x99teptat \xc8\x99i noi propriet\xc4\x83\xc8\x9bi ale moleculelor. \xc3\x8en c\xc3\xa2mpuri superintense probabilitatea de ionizare a atomului este modificat\xc4\x83 \xc3\xaen mod contraintuitiv, duc\xc3\xa2nd la efectul de stabilizare atomic\xc4\x83: cu c\xc3\xa2t c\xc3\xa2mpul laser este mai intens, cu at\xc3\xa2t ionizarea este mai slab\xc4\x83. Acest efect, prezis teoretic \xc3\xaen 1989, a generat un larg interes \xc8\x99i a fost verificat \xc3\xaen experimente efectuate la AMOLF \xc3\xaen anii care au urmat.\n_START_SECTION_\nManagement \xc8\x99tiin\xc8\x9bific\n_START_PARAGRAPH_\nA f\xc4\x83cut parte din comitetele de organizare sau de program ale unor conferin\xc8\x9be interna\xc8\x9bionale de fizic\xc4\x83: International Conference on Atomic Physics, International Conference on Photonic, Electronic, and Atomic Collisions, International Conference on Multiphoton Processes. A fost membru al comitetului de redac\xc8\x9bie la Physical Review A (1991\xe2\x80\x931993) \xc8\x99i referent pentru peste 200 de articole prezentate la Physical Review A, Journal of Physics B \xc8\x99i alte reviste. A participat la numeroase proiecte finan\xc8\x9bate de Comunitatea European\xc4\x83 \xc8\x99i Stichting FOM. \xc3\x8en proiectul Atoms in Superintense, Femtosecond Pulses, al c\xc4\x83rui coordonator a fost, patru laboratoare experimentale \xc8\x99i teoretice din Fran\xc8\x9ba, Olanda \xc8\x99i Belgia au colaborat la construirea unui laser superintens la Laboratoire d'Optique Appliqu\xc3\xa9e (Palaiseau, Fran\xc8\x9ba); a fost cea mai substan\xc8\x9bial\xc4\x83 finan\xc8\x9bare acordat\xc4\x83 de CE p\xc3\xa2n\xc4\x83 \xc3\xaen acel moment (aproximativ un milion de euro), iar proiectul a fost \xc3\xaendeplinit cu succes."